b'\n_START_ARTICLE_\nKoralnjaki\n_START_SECTION_\nOsnovne zna\xc4\x8dilnosti\n_START_PARAGRAPH_\nVelika ve\xc4\x8dina koralnjakov \xc5\xbeivi pritrjenih na podlago, \xc4\x8deprav so recimo morske vetrnice zmo\xc5\xbene po\xc4\x8dasnega premikanja, do \xc4\x8desar pride razmeroma redko, npr. ob neugodnih pogojih bivanja ali po napadu plenilca. Ve\xc4\x8dina jih \xc5\xbeivi v kolonijah, ki so sestavljene iz genetsko enakih polipov. Ti so med seboj povezani preko trebu\xc5\xa1no-\xc4\x8drevesne votline in ogrodja oz. skeleta, ki je zgrajen iz apnenca ali ro\xc5\xbeevini podobnega gorgonina. Kolonijskim koralnjakom, ki izlo\xc4\x8dajo zna\xc4\x8dilno zunanje ogrodje, pravimo tudi korale._NEWLINE_Razmno\xc5\xbeujejo se na spolni in nespolni na\xc4\x8din. Na spolni na\xc4\x8din se razmno\xc5\xbeujejo preko zunanje oploditve. Oplojeno jaj\xc4\x8dece se razvije v li\xc4\x8dinko splo\xc5\xa1\xc4\x8dene oblike (planulo), ki se ustali na trdi podlagi ter se preobrazi v polip, iz katerega lahko nastane kolonija preko brstenja, ki je nespolni na\xc4\x8din razmno\xc5\xbeevanja.'